Ta`sirli, ammo tadbirli... Nukusda imkoniyati cheklanganlar ham kasb-hunarga o`qitilmoqda

Qoraqalpog`iston Respublikasi Nukus shahrida joylashgan “Ishga marhamat” monomarkazida ayni paytda 40 nafar imkoniyati cheklangan fuqarolar turli kasb-hunarga o`qitilmoqda. Bu haqda Bandlik va mehnat munosabatlari vazirligi Matbuot xizmati “Darakchi”ga ma`lum qildi.
Bu tashabbus 2021 yilning 21 dekabrida qabul qilingan “Nogironligi bo`lgan shaxslarni har tomonlama qo`llab-quvvatlash, ularning bandligiga ko`maklashish hamda ijtimoiy faolligini yanada oshirishga oid qo`shimcha chora-tadbirlar to`g`risida”gi PQ-57-sonli qarori sababli shakllantirilgan.
Ayni paytda turli guruh nogironligi bor hamyurtlarimiz tikuvchilik, qandolat, sartaroshlik, duradgorlik, payvandlash, mashinasozlik va boshqa bir qator yo`nalishlarda kasb-hunar o`rganishmoqda. Bu tajriba respublikamizning boshqa viloyatlarida ham amaliyotga joriy etilgan. Misol uchun, Qashqadaryo viloyati Qarshi shahridagi monomarkazda ham 11 nafar nogironligi bo`lgan fuqarolarga o`rgatilmoqda. 
Ma`lumotlarga ko`ra, “Ishga marhamat”monomarkazlari o`quvchilariga kasb sirlarini o`rgatish uchun Turkiya davlatidan ham mutaxassislar olib kelingan. Lekin eshitishda nuqsoni bor o`quvchilarga hunar o`rgatishda surdu tarjima asosida dars beruvchi mutaxassilarning kamligi biroz muammo tug`dirmoqda. Bu muammo ham atroflicha o`rganilib, kerakli mutaxassislarni qayta tayyorlab, imkoniyati cheklanganlarga dars o`tishga jalb qilinadi.